CELEX: 62016TN0152
Language: el
Date: 2016-04-11 00:00:00
Title: Υπόθεση T-152/16: Προσφυγή της 11ης Απριλίου 2016 — Megasol Energie κατά Επιτροπής

13.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 211/58
            
         
      Προσφυγή της 11ης Απριλίου 2016 — Megasol Energie κατά Επιτροπής
      (Υπόθεση T-152/16)
      (2016/C 211/72)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Megasol Energie AG (Deitingen, Ελβετία) (εκπρόσωπος: T. Wegner, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  Να ακυρώσει τους εκτελεστικούς κανονισμούς (ΕΕ) 2016/185 και 2016/184 της Επιτροπής, της 11ης Φεβρουαρίου 2016·
               
            
                  —
               
               
                  επικουρικώς, να ακυρώσει τους εκτελεστικούς κανονισμούς (ΕΕ) 2016/185 και 2016/184 της Επιτροπής, της 11ης Φεβρουαρίου 2016, κατά το μέτρο που με τους εν λόγω κανονισμούς επιβάλλεται στις ηλιακές συστοιχίες που εξάγονται από την προσφεύγουσα στην Ένωση δασμός αντιντάμπινγκ και αντισταθμιστικός δασμός, καθόσον οι ηλιακές συστοιχίες περιέχουν αρχικώς αποσταλείσες από την Ταϊβάν ηλιακές κυψέλες εταιριών απαλλασσόμενων από τα μέτρα·
               
            
                  —
               
               
                  επικουρικώς, να ακυρώσει τους εκτελεστικούς κανονισμούς (ΕΕ) 2016/185 και 2016/184 της Επιτροπής, της 11ης Φεβρουαρίου 2016, κατά το μέτρο που με τους εν λόγω κανονισμούς επιβάλλεται στις ηλιακές συστοιχίες που εξάγονται από την προσφεύγουσα στην Ένωση δασμός αντιντάμπινγκ και αντισταθμιστικός δασμός, καθόσον οι ηλιακές συστοιχίες περιέχουν αρχικώς αποσταλείσες από την Ταϊβάν ηλιακές κυψέλες διαφόρων εταιριών·
               
            
                  —
               
               
                  όλως επικουρικώς, να ακυρώσει τους εκτελεστικούς κανονισμούς (ΕΕ) 2016/185 και 2016/184 της Επιτροπής, της 11ης Φεβρουαρίου 2016, καθόσον θίγουν την προσφεύγουσα·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έξι λόγους.
      
                  1.
               
               
                  Πρώτος λόγος: Μη πραγματοποίηση έρευνας για τις εξαγωγές από την Ελβετία
                  Η προσφεύγουσα υποστηρίζει ότι επέκταση δασμών αντιντάμπινγκ επιτρέπεται μόνο στην περίπτωση που συντρέχουν οι προϋποθέσεις του άρθρου 13 του βασικού κανονισμού αντιντάμπινγκ. Τούτο συνεπάγεται ιδίως έναρξη και αποτελεσματική διενέργεια έρευνας περί καταστρατηγήσεως σε ό,τι αφορά τις επίμαχες εξαγωγές.
                  Δεδομένου ότι η προσφεύγουσα εξάγει ηλιακές συστοιχίες από την Ελβετία στην Ένωση, πλην όμως, παρά το άρθρο 13, παράγραφος 3, του βασικού κανονισμού αντιντάμπινγκ, δεν έχει κινηθεί έρευνα σχετικά με την Ελβετία, δεν μπορούν να επιβληθούν μέτρα εις βάρος των ηλιακών συστοιχιών της προσφεύγουσας.
               
            
                  2.
               
               
                  Δεύτερος λόγος: Σφάλμα κατά την εξέταση των πραγματικών περιστατικών σε ό,τι αφορά την Ταϊβάν
                  Η Επιτροπή υπέπεσε, κατά παράβαση του άρθρου 13, παράγραφος 1, τρίτη περίοδος, του βασικού κανονισμού αντιντάμπινγκ, σε σφάλμα κατά την εξέταση των πραγματικών περιστατικών σχετικά με τη μεταβολή των τρόπων διεξαγωγής εμπορικών συναλλαγών μεταξύ Κίνας και Ταϊβάν. Ιδίως οι καταγραφείσες τιμές των εμπορικών στατιστικών δεδομένων εμφανίζουν λογικές ασυνέπειες. Από τις τιμές αυτές δεν μπορεί να συναχθεί ότι έλαβε χώρα μεταφόρτωση μέσω της Ταϊβάν. Δεν υφίσταται ούτε κάποια σαφής μεταβολή των τρόπων διεξαγωγής εμπορικών συναλλαγών όσον αφορά την Ταϊβάν, δεδομένου ότι η αύξηση των εξαγωγών από την Ταϊβάν ήταν περιορισμένη.
               
            
                  3.
               
               
                  Τρίτος λόγος: Παράλειψη εξετάσεως των πραγματικών περιστατικών σε ό,τι αφορά την Ελβετία
                  Δεν χωρεί επέκταση του δασμού στις ηλιακές συστοιχίες που εξάγει η προσφεύγουσα, για τον απλό λόγο ότι, όσον αφορά τις εμπορικές σχέσεις μεταξύ Κίνας και Ελβετίας, δεν διαπιστώθηκαν μεταβολές των τρόπων διεξαγωγής εμπορικών συναλλαγών κατά την έννοια του άρθρου 13, παράγραφος 3, τρίτο εδάφιο, του βασικού κανονισμού αντιντάμπινγκ.
               
            
                  4.
               
               
                  Τέταρτος λόγος: Μη αδικαιολόγητες μεταβολές των τρόπων διεξαγωγής εμπορικών συναλλαγών
                  Ακόμη και αν υπήρχε μεταβολή των τρόπων διεξαγωγής εμπορικών συναλλαγών όσον αφορά την Ταϊβάν και την Ελβετία, πράγμα το οποίο δεν συμβαίνει, η Επιτροπή πάντως δεν διαπίστωσε ότι η μεταβολή αυτή ήταν αδικαιολόγητη.
               
            
                  5.
               
               
                  Πέμπτος λόγος: Πλάνη εκτιμήσεως της Επιτροπής κατά την έκδοση των προσβαλλόμενων κανονισμών καθόσον δεν υφίστατο για την προσφεύγουσα η δυνατότητα να απαλλαγεί εκδίδοντας τιμολόγιο ανάληψης υποχρέωσης
                  Ενώ οι επιχειρήσεις της Ένωσης δύνανται να εισαγάγουν προϊόντα που απαλλάσσονται από τα μέτρα εκδίδοντας τιμολόγιο ανάληψης υποχρέωσης, η προσφεύγουσα δεν έχει τέτοια δυνατότητα. Ειδικότερα, το γράμμα της δήλωσης ανάληψης υποχρέωσης δεν είναι προσαρμοσμένο στις επιχειρήσεις από τρίτες χώρες, οι οποίες χρησιμοποιούν συστοιχίες από τη Μαλαισία ή την Ταϊβάν.
               
            
                  6.
               
               
                  Έκτος λόγος: Πλάνη εκτιμήσεως της Επιτροπής κατά την έκδοση των προσβαλλόμενων κανονισμών λόγω προσβολής θεμελιωδών δικαιωμάτων της Ένωσης και παραβάσεως της Συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας (στο εξής: Συμφωνία ΕΟΚ — Ελβετικής Συνομοσπονδίας)
                  Η προσφεύγουσα προβάλλει τέλος παράβαση της επαγγελματικής και επιχειρηματικής ελευθερίας (άρθρα 15, 16 του Χάρτη των Θεμελιωδών Δικαιωμάτων της Ευρωπαϊκής Ένωσης), της εγγυήσεως της ιδιοκτησίας (άρθρο 17 του Χάρτη) και της αρχής της ισότητας (άρθρο 20 του Χάρτη), διότι περιέρχεται σε μειονεκτική θέση ιδίως έναντι επιχειρήσεων της Ένωσης. Η Συμφωνία ΕΟΚ — Ελβετικής Συνομοσπονδίας απαγορεύει τις διακρίσεις εις βάρος των επιχειρήσεων των συμβαλλομένων κρατών.